SKRIFTLIG FORESPØRGSEL E-0814/01

af Gian Gobbo (TDI) til Kommissionen

(19. marts 2001)

Om: Støtte til den europæiske Alemagna-forbindelsesvej

Gennemførelsen af et effektivt transportnet, der er integreret på europæisk plan, er en væsentlig forudsætning for Den Europæiske Unions økonomiske og kulturelle udvikling.

Med beslutning truffet af CIPE (den tværministerielle komité for økonomisk planlægning) af 2. november 2000 (offentliggjort i Italiensk Parlamentstidende af 20.12.2000) indsatte den italienske stat Alemagna-forbindelsesvejen (Venezia-Dobbiaco og E66 Fortezza-S.Candido) i ændringerne af TEN-T-nettet.

- der henvises til, at den historiske Alemagna-vej er den naturlige forbindelse mellem Venedi og Europas midte,

- det understreges, at en udbygning deraf ville gøre det muligt at skabe et net forbundet via en forbindelseskorridor mellem det nordlige Adriaterhavsområde og de dertil hørende havne og Brennerpasset,

- det understreges, at dette projekt er af transeuropæisk betydning.

Kan Kommissionen på baggrund heraf oplyse, hvilke foranstaltninger med teknisk og finansiel bistand den anser det for hensigtsmæssigt at fastlægge med henblik på at gennemføre Alemagna-forbindelsesvejen?

Svar afgivet på Kommissionens vegne Loyola de Palacio

(7. maj 2001)

Vejforbindelsen dorsale d'Alemagna, som omfatter linjeføringen fra Venezia til Dobbiaco, og E66 fra Fortezza til San Cantido, indgår ikke i det transeuropæiske net som fastlagt ved Europa-Parlamentets og Rådets beslutning nr. 1692/96/EF om Fællesskabets retningslinjer for udvikling af det transeuropæiske transportnet(1). I henhold til denne beslutning kan projektet om udbygning af den nævnte forbindelse således ikke betragtes som værende et projekt af fælles interesse.

Kommissionen er for øjeblikket ved at undersøge, hvilke ændringer der skal foretages i denne beslutning for at tilpasse retningslinjerne for de transeuropæiske transportnet til den økonomiske udvikling og de teknologiske landvindinger inden for transportsektoren, navnlig inden for jernbanetransport. Denne undersøgelse finder sted under hensyn til prioriteterne inden for den fælles transportpolitik, bl.a. den modale omlægning til fordel for mere miljøvenlige transportformer. Resultaterne heraf vil inden for de kommende uger blive forelagt i en hvidbog om transportpolitikken som helhed. Kommissionen påregner samtidig med offentliggørelsen af hvidbogen at fremlægge et forslag om ændring af ovennævnte beslutning.

Uden at ville foregribe sin endelige beslutning skal Kommissionen henlede det ærede medlems opmærksomhed på, at den allerede har foreslået, at Fællesskabet undertegner transportprotokollen til Alpe-konventionen, hvis iværksættelse vil få den konkrete virkning, at der vil blive lagt en bremse på udviklingen af nye stærkt befærdede hovedfærdselsårer til den transalpine trafik.

I henhold til Rådets forordning EF nr. 2236/95 af 18. september 1995 om generelle regler for Fællesskabets finansielle støtte inden for transeuropæiske transportnet(2) er den finansielle støtte forbeholdt

de projekter af fælles interesse, der er nærmere omhandlet i de ovennævnte retningslinjer. Set i denne sammenhæng kan Kommissionen ikke yde finansiel støtte til gennemførelsen af ovennævnte forbindelse.

(1) EFT L 228 af 9.9.1996.

(2) EFT L 228 af 23.9.1995.